Document ID: 32005R2040

ΚΑΝΟΝΙΣΜΌΣ (ΕΚ) αριθ. 2040/2005 ΤΗΣ ΕΠΙΤΡΟΠΉΣ
της 14ης Δεκεμβρίου 2005
για τον καθορισμό των λεπτομερειών εφαρμογής στον τομέα του χοιρείου κρέατος του καθεστώτος εισαγωγών που προβλέπεται στο πλαίσιο των ευρωπαϊκών συμφωνιών με τη Βουλγαρία και τη Ρουμανία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2759/75 του Συμβουλίου, της 29ης Οκτωβρίου 1975, περί κοινής οργανώσεως αγοράς στον τομέα του χοιρείου κρέατος (1), και ιδίως το άρθρο 8 παράγραφος 2,
Εκτιμώντας τα ακόλουθα:
(1)
Τα πρωτόκολλα που εγκρίθηκαν με την απόφαση 2003/286/ΕΚ του Συμβουλίου της 8ης Απριλίου 2003, σχετικά με τη σύναψη πρωτοκόλλου για την προσαρμογή των εμπορικών πτυχών της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, ώστε να ληφθούν υπόψη τα αποτελέσματα των διαπραγματεύσεων μεταξύ των μερών για νέες αμοιβαίες γεωργικές παραχωρήσεις (2), και με την απόφαση 2003/18/ΕΚ του Συμβουλίου της 19ης Δεκεμβρίου 2002, σχετικά με τη σύναψη πρωτοκόλλου για την προσαρμογή των εμπορικών πτυχών της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών της, αφενός, και της Ρουμανίας, αφετέρου, ώστε να ληφθούν υπόψη τα αποτελέσματα των διαπραγματεύσεων μεταξύ των μερών για νέες αμοιβαίες γεωργικές παραχωρήσεις (3), προβλέπουν παραχωρήσεις όσον αφορά τις εισαγωγές ορισμένων προϊόντων του τομέα του χοιρείου κρέατος στο πλαίσιο των δασμολογικών ποσοστώσεων που άνοιξαν σύμφωνα με τις προαναφερόμενες συμφωνίες.
(2)
Η απόφαση 2005/430/ΕΚ, Ευρατόμ του Συμβουλίου και της Επιτροπής, της 18ης Απριλίου 2005, για τη σύναψη πρόσθετου πρωτοκόλλου της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, για να ληφθεί υπόψη η προσχώρηση στην Ευρωπαϊκή Ένωση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Ουγγαρίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας (4), και η απόφαση 2005/431/ΕΚ, Ευρατόμ του Συμβουλίου και της Επιτροπής, της 25ης Απριλίου 2005, για τη σύναψη πρόσθετου πρωτοκόλλου της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ρουμανίας, αφετέρου, για να ληφθεί υπόψη η προσχώρηση στην Ευρωπαϊκή Ένωση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας (5) προβλέπουν πρόσθετες παραχωρήσεις σε ό,τι αφορά τον τομέα του χοιρείου κρέατος.
(3)
Θα πρέπει να εξασφαλιστεί η διαχείριση του καθεστώτος μέσω πιστοποιητικών εισαγωγής και να προσδιοριστούν οι λεπτομέρειες υποβολής των αιτήσεων και τα στοιχεία που πρέπει να εμφανίζονται στις αιτήσεις και στα πιστοποιητικά, σύμφωνα με τον κανονισμό (ΕΚ) αριθ. 1291/2000 της Επιτροπής της 9ης Ιουνίου 2000 για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (6).
(4)
Θα πρέπει τα πιστοποιητικά να εκδίδονται μετά την πάροδο προθεσμίας εξέτασης εφαρμόζοντας, ενδεχομένως, ενιαίο ποσοστό αποδοχής.
(5)
Για την καλή διαχείριση των ποσοτήτων, θα πρέπει να οριστεί προθεσμία λήξης της ισχύος των πιστοποιητικών στο τέλος κάθε έτους ποσόστωσης.
(6)
Για να εξασφαλιστεί η αποτελεσματική διαχείριση του καθεστώτος πρέπει να καθοριστεί το ύψος της εγγύησης για τα πιστοποιητικά εισαγωγής στο πλαίσιο του εν λόγω καθεστώτος. Επειδή υπάρχει εγγενής κίνδυνος κερδοσκοπίας στο καθεστώς στον τομέα του χοιρείου κρέατος, θα πρέπει η πρόσβαση των επιχειρηματιών στο εν λόγω καθεστώς να εξαρτάται από την τήρηση συγκεκριμένων όρων.
(7)
Για να εξασφαλιστεί η ορθή διαχείριση του καθεστώτος, είναι απαραίτητο να παρέχουν τα κράτη μέλη στην Επιτροπή ακριβείς πληροφορίες σχετικά με τις ποσότητες που πράγματι εισάγονται. Για λόγους σαφήνειας, πρέπει να χρησιμοποιείται ενιαίο πιστοποιητικό για την ανακοίνωση των ποσοτήτων μεταξύ των κρατών μελών και της Επιτροπής.
(8)
Για να εξασφαλιστεί η αρμονική μετάβαση στις νέες διατάξεις και ιδίως για να εξασφαλιστεί ότι οι εισαγωγές προϊόντων με αύξοντα αριθμό 09.4752 και 09.4756, με βάση τα πιστοποιητικά που χρησιμοποιούνται από 1ης Ιουλίου 2005 στο πλαίσιο των πρόσθετων πρωτοκόλλων, απολαμβάνουν μείωση του δασμού στο 0 %, θα πρέπει να προβλεφθεί η επιστροφή των ποσών που καταβλήθηκαν καθ’υπέρβαση με τους όρους που προβλέπονται από τον κανονισμό (ΕΟΚ) αριθ. 2913/92 του Συμβουλίου της 12ης Οκτωβρίου 1992 περί θεσπίσεως κοινοτικού τελωνειακού κώδικα (7) και από τον κανονισμό (ΕΟΚ) αριθ. 2454/93 της Επιτροπής της 2ας Ιουλίου 1993 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (8).
(9)
Μετά την προσχώρηση στην Ευρωπαϊκή Ένωση της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, ο κανονισμός (ΕΚ) αριθ. 1898/97 της Επιτροπής της 29ης Σεπτεμβρίου 1997 για τον καθορισμό των λεπτομερειών εφαρμογής στον τομέα του χοιρείου κρέατος του καθεστώτος που προβλέπεται στο πλαίσιο των ευρωπαϊκών συμφωνιών με τη Βουλγαρία, την Τσεχική Δημοκρατία, τη Σλοβακία, τη Ρουμανία, τη Δημοκρατία της Πολωνίας και τη Δημοκρατία της Ουγγαρίας (9) δεν αφορά πλέον τη Βουλγαρία και τη Ρουμανία. Θα πρέπει, συνεπώς, να καταργηθεί ο κανονισμός (ΕΚ) αριθ. 1898/97 και να εκδοθεί νέος κανονισμός για τον καθορισμό των λεπτομερειών εφαρμογής των εμπορικών πτυχών των ευρωπαϊκών συμφωνιών με τις δύο αυτές χώρες στον τομέα του χοιρείου κρέατος.
(10)
Οι ποσότητες που εισάγονται ετησίως καθορίζονται για περιόδους που αρχίζουν από 1ης Ιουλίου.
(11)
Τα πρόσθετα πρωτόκολλα των ευρωπαϊκών συμφωνιών με τη Βουλγαρία και τη Ρουμανία τίθενται σε ισχύ την πρώτη ημέρα του μήνα που έπεται της ημερομηνίας υποβολής του τελευταίου εγγράφου αποδοχής.
(12)
Για τη Βουλγαρία, η ημερομηνία έναρξης ισχύος του πρόσθετου πρωτοκόλλου της ευρωπαϊκής συμφωνίας είναι η 1η Ιουλίου 2005. Θα πρέπει, επομένως, να προβλεφθεί ότι ο κανονισμός αυτός εφαρμόζεται από την ημερομηνία αυτή, όσον αφορά τη Βουλγαρία.
(13)
Για τη Ρουμανία, η ημερομηνία έναρξης ισχύος του πρόσθετου πρωτοκόλλου της ευρωπαϊκής συμφωνίας είναι η 1η Αυγούστου 2005. Θα πρέπει, επομένως, να προβλεφθεί ότι ο κανονισμός αυτός εφαρμόζεται από την ημερομηνία αυτή, όσον αφορά τη Ρουμανία.
(14)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης χοιρείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κάθε εισαγωγή από τη Βουλγαρία ή τη Ρουμανία στην Κοινότητα που πραγματοποιείται στο πλαίσιο του καθεστώτος που θεσπίστηκε από τις αποφάσεις 2003/286/ΕΚ και 2005/430/ΕΚ και από τις αποφάσεις 2003/18/ΕΚ και 2005/431/ΕΚ προϊόντων τα οποία υπάγονται στους αύξοντες αριθμούς 09.4671, 09.4752 και 09.4756 που ορίζονται στο παράρτημα Ι του παρόντος κανονισμού υπόκειται στην υποβολή πιστοποιητικού εισαγωγής.
Οι ετήσιες ποσότητες προϊόντων που απολαμβάνουν το προαναφερόμενο καθεστώς και τη μείωση του τελωνειακού δασμού που καθορίζεται στο κοινό δασμολόγιο καθορίζονται στο παράρτημα Ι για κάθε δασμολογική ποσόστωση της οποίας ο αύξων αριθμός εμφανίζεται στο εν λόγω παράρτημα.
Άρθρο 2
Οι ετήσιες ποσότητες που ορίζονται στο άρθρο 1 κατανέμονται σε τέσσερις περιόδους ως εξής:
α)
25 % από 1 Ιουλίου έως 30 Σεπτεμβρίου,
β)
25 % από 1 Οκτωβρίου έως 31 Δεκεμβρίου,
γ)
25 % από 1 Ιανουαρίου έως 31 Μαρτίου,
δ)
25 % από 1 Απριλίου έως 30 Ιουνίου.
Άρθρο 3
1. Η αίτηση πιστοποιητικού εισαγωγής μπορεί να υποβληθεί μόνο από φυσικό ή νομικό πρόσωπο το οποίο, κατά το χρόνο υποβολής της αίτησης, μπορεί να αποδείξει στις αρμόδιες αρχές των κρατών μελών ότι ασκεί εμπορική δραστηριότητα με τις τρίτες χώρες στον τομέα του χοιρείου κρέατος επί δώδεκα τουλάχιστον μήνες.
Ωστόσο, τα καταστήματα λιανικής πώλησης ή τα εστιατόρια που πωλούν τα προϊόντα τους στον τελικό καταναλωτή δεν δικαιούνται να απολαμβάνουν το καθεστώς που ορίζεται στο άρθρο 1.
2. Η αίτηση πιστοποιητικού πρέπει να αναφέρει μόνο έναν από τους αύξοντες αριθμούς που αναφέρονται στο παράρτημα Ι.
Η αίτηση πιστοποιητικού μπορεί να καλύπτει διάφορα προϊόντα που εμπίπτουν σε διαφορετικούς κωδικούς της συνδυασμένης ονοματολογίας και προέρχονται από μία μόνο χώρα. Στην περίπτωση αυτή, όλοι οι κωδικοί της συνδυασμένης ονοματολογίας πρέπει να αναγράφονται στη θέση 16 και η περιγραφή τους στη θέση 15 της αίτησης.
Η αίτηση έκδοσης πιστοποιητικού αφορά, το λιγότερο, έναν τόνο και, το περισσότερο, 25 % της διαθέσιμης ποσότητας για το συγκεκριμένο αύξοντα αριθμό και για μία από τις περιόδους που ορίζονται στο άρθρο 2.
3. Η αίτηση πιστοποιητικού και το πιστοποιητικό περιλαμβάνουν στη θέση 8 την ένδειξη της χώρας καταγωγής. Το πιστοποιητικό ισχύει μόνο για την εισαγωγή προϊόντων καταγωγής της εν λόγω χώρας.
4. Η αίτηση έκδοσης πιστοποιητικού και το πιστοποιητικό φέρουν, στη θέση 20, μία από τις ενδείξεις που εμφανίζονται στο παράρτημα ΙΙ.
5. Το πιστοποιητικό περιλαμβάνει, στη θέση 24, μία από τις ενδείξεις που εμφανίζονται στο παράρτημα ΙΙΙ.
Άρθρο 4
1. Η αίτηση πιστοποιητικού μπορεί να υποβληθεί μόνο κατά το πρώτο επταήμερο του μήνα που προηγείται της κάθε περιόδου που αναφέρεται στο άρθρο 2.
2. Η αίτηση πιστοποιητικού γίνεται αποδεκτή μόνον εφόσον ο αιτών δηλώσει γραπτώς ότι για την τρέχουσα περίοδο που ορίζεται στο άρθρο 2 δεν έχει υποβάλει και δεσμεύεται να μην υποβάλει άλλες αιτήσεις για προϊόντα που εμπίπτουν στον ίδιο αύξοντα αριθμό στο κράτος μέλος στο οποίο έχει υποβάλει την αίτησή του ή σε άλλο κράτος μέλος. Εάν ο αιτών υποβάλει περισσότερες της μιας αιτήσεις για προϊόντα του ίδιου αύξοντα αριθμού, καμία από τις αιτήσεις αυτές δεν γίνεται αποδεκτή.
3. Τα κράτη μέλη ανακοινώνουν στην Επιτροπή την τρίτη εργάσιμη ημέρα μετά από εκείνη του τέλους της περιόδου υποβολής των αιτήσεων, τις αιτήσεις που υποβλήθηκαν για κάθε ένα από τα προϊόντα που εμπίπτουν στους εν λόγω αύξοντες αριθμούς. Η ανακοίνωση αυτή περιλαμβάνει τον κατάλογο των αιτούντων και τις ποσότητες που έχουν ζητηθεί για κάθε αύξοντα αριθμό.
Οι ανακοινώσεις γίνονται με ηλεκτρονικό ταχυδρομείο ή με τηλεομοιοτυπία (φαξ), σύμφωνα με το υπόδειγμα που εμφανίζεται στο παράρτημα IV, εάν δεν έχει υποβληθεί καμία αίτηση, ή, σύμφωνα με τα υποδείγματα IV και V, εάν έχουν υποβληθεί αιτήσεις.
Άρθρο 5
1. Η Επιτροπή αποφασίζει το ταχύτερο δυνατόν σε ποιο βαθμό μπορεί να δώσει συνέχεια στις αιτήσεις πιστοποιητικών.
Εάν οι ποσότητες για τις οποίες υποβλήθηκαν αιτήσεις έκδοσης πιστοποιητικών υπερβαίνουν τις διαθέσιμες ποσότητες, η Επιτροπή καθορίζει ενιαίο ποσοστό αποδοχής των ποσοτήτων για τις οποίες υποβλήθηκε αίτηση.
Εάν η συνολική ποσότητα που αποτελεί αντικείμενο αιτήσεων είναι κατώτερη της διαθέσιμης, η Επιτροπή καθορίζει το υπόλοιπο που προστίθεται στη διαθέσιμη ποσότητα της επομένης περιόδου που ορίζεται στο άρθρο 2.
2. Τα πιστοποιητικά εκδίδονται το ταχύτερο δυνατόν μετά τη λήψη απόφασης από την Επιτροπή, σύμφωνα με την παράγραφο 1.
3. Τα πιστοποιητικά που εκδίδονται ισχύουν σε όλη την κοινοτική επικράτεια.
Άρθρο 6
Τα κράτη μέλη κοινοποιούν στην Επιτροπή, πριν από το τέλος του τέταρτου μήνα μετά από κάθε ετήσια περίοδο που ορίζεται στο παράρτημα Ι, τις ποσότητες που πράγματι εισήχθησαν βάσει του παρόντος κανονισμού στη διάρκεια της ίδιας περιόδου.
Οι κοινοποιήσεις, συμπεριλαμβανομένων εκείνων στις οποίες δηλώνεται ότι δεν εισήχθη καμία ποσότητα, πραγματοποιούνται σύμφωνα με το υπόδειγμα που εμφανίζεται στο παράρτημα VI.
Άρθρο 7
1. Η διάρκεια ισχύος των πιστοποιητικών εισαγωγής είναι εκατόν πενήντα ημέρες από την πραγματική ημερομηνία έκδοσής τους, κατ’εφαρμογήν του άρθρου 23 παράγραφος 2 του κανονισμού (ΕΚ) αριθ. 1291/2000.
Η ισχύς τους λήγει ωστόσο στις 30 Ιουνίου του έτους κατά το οποίο εκδόθηκαν.
2. Τα πιστοποιητικά εισαγωγής που εκδίδονται βάσει του παρόντος κανονισμού δεν δύναται να εκχωρηθούν.
Άρθρο 8
Οι αιτήσεις πιστοποιητικών εισαγωγής συνοδεύονται ωστόσο από σύσταση εγγύησης 20 ευρώ ανά 100 χιλιόγραμμα.
Άρθρο 9
Οι διατάξεις του κανονισμού (ΕΚ) αριθ. 1291/2000 έχουν εφαρμογή εκτός εάν ορίζεται διαφορετικά από τον παρόντα κανονισμό.
Κατά παρέκκλιση από το άρθρο 8 παράγραφος 4 του κανονισμού (ΕΚ) αριθ. 1291/2000, η εισαγόμενη ποσότητα στο πλαίσιο του παρόντος κανονισμού δεν μπορεί να υπερβαίνει εκείνη που αναφέρεται στις θέσεις 17 και 18 του πιστοποιητικού εισαγωγής. Ο αριθμός «0» εγγράφεται για το σκοπό αυτό στη θέση 19 του εν λόγω πιστοποιητικού.
Άρθρο 10
Οι κανόνες καταγωγής που εφαρμόζονται στις εισαγωγές που πραγματοποιούνται στο πλαίσιο του παρόντος κανονισμού είναι εκείνες που προβλέπονται στο πρωτόκολλο αριθ. 4 της ευρωπαϊκής συμφωνίας με τη Βουλγαρία και στο πρωτόκολλο αριθ. 4 της ευρωπαϊκής συμφωνίας με τη Ρουμανία.
Άρθρο 11
Τα ποσά των δασμών που υπερβαίνουν το νομίμως οφειλόμενο ποσό που λαμβάνεται υπόψη από 1ης Ιουλίου 2005 επιστρέφονται ή διαγράφονται.
Για το σκοπό αυτό, οι ενδιαφερόμενοι επιχειρηματίες καλούνται να υποβάλουν τις αιτήσεις τους σύμφωνα με τις διατάξεις του άρθρου 236 του κανονισμού (ΕΟΚ) αριθ. 2913/92 για τη θέσπιση του κοινοτικού τελωνειακού κώδικα και με τις σχετικές διατάξεις εφαρμογής που περιλαμβάνονται στον κανονισμό (ΕΟΚ) αριθ. 2454/93.
Άρθρο 12
Ο κανονισμός (ΕΚ) αριθ. 1898/97 καταργείται από την 1η Ιουλίου 2005.
Ωστόσο, εξακολουθεί να εφαρμόζεται ως τις 31 Ιουλίου 2005 για τις εισαγωγές από τη Ρουμανία.
Τα πιστοποιητικά που εκδίδονται βάσει του κανονισμού (ΕΚ) αριθ. 1898/97 για χρήση την περίοδο από 1 Ιουλίου 2005 ως 30 Σεπτεμβρίου 2005, από 1 Οκτωβρίου 2005 ως 31 Δεκεμβρίου 2005 και από 1 Ιανουαρίου 2006 ως 31 Μαρτίου 2006 ισχύουν βάσει του παρόντος κανονισμού για την ίδια περίοδο.
Οι προβλεπόμενες ποσότητες για την περίοδο από 1 Ιουλίου 2005 ως 30 Σεπτεμβρίου 2005, για την περίοδο από 1 Οκτωβρίου 2005 ως 31 Δεκεμβρίου 2005 και για την περίοδο από 1 Ιανουαρίου 2006 ως 31 Μαρτίου 2006 βάσει του παρόντος κανονισμού, που δεν χορηγήθηκαν βάσει του κανονισμού (ΕΚ) αριθ. 1898/97 προστίθενται στη διαθέσιμη ποσότητα για την περίοδο από 1 Απριλίου 2006 ως 30 Ιουνίου 2006.
Άρθρο 13
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από 1ης Ιουλίου 2005 για τις εισαγωγές από τη Βουλγαρία.
Εφαρμόζεται από 1ης Αυγούστου 2005 για τις εισαγωγές από τη Ρουμανία.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Δεκεμβρίου 2005.

Labels: 3
17
18